SK Úradný vestník Európskej únie C 231/2

Oznámenie vzťahujúce sa na uplatňovanie antidumpingových a antisubvenčných opatrení platných v spoločenstve po rozšírení so zahrnutím Českej republiky, Estónskej republiky, Cyperskej republiky, Lotyšskej republiky, Litovskej republiky, Maďarskej republiky, Maltskej republiky, Poľskej republiky, Slovinskej republiky, Slovenskej republiky a na možnosť preskúmania (1)

(2004/C 231/02)

Až sa uskutoční rozšírenie 1. mája 2004, všetky platné antidumpingové a antisubvenčné opatrenia sa budú automaticky vzťahovať na dovozy do rozšíreného spoločenstva s 25 členskými štátmi (2). Preto sa budú tieto opatrenia vzťahovať aj na dovozy do nových členských štátov. Množstvo vyšetrovaní začatých pred 1. májom 2004 ešte nebude v čase rozšírenia uzavretých. V prípade, že z takýchto vyšetrovaní vyplynú opatrenia, tieto sa budú rovnako vzťahovať na dovozy do rozšíreného spoločenstva s 25 členskými štátmi.

Pokiaľ ide o eventuálne preskúmania opatrení, Komisia v tejto súvislosti uplatňuje dvojaký postup.

Po prvé, automatické uplatňovanie týchto opatrení v rozšírenom spoločenstve s 25 členskými štátmi môže niektorým prevádzkovateľom spôsobiť nadmerné ekonomické ťažkosti, najmä v nových členských štátoch. Z toho dôvodu Komisia zvažovala nutnosť predbežných krokov počas prechodného obdobia, aby akékoľvek podobné ťažkosti zmiernila.

Všetky tretie krajiny, ktoré podliehajú významným opatreniam na ochranu obchodu, boli informované o zámere Komisie preskúmať, či automatické rozšírenie súčasných opatrení na ochranu obchodu do rozšíreného spoločenstva od 1. mája 2004 spôsobia v jednotlivých prípadoch „ekonomické ťažkosti“. Komisia vyzvala vlády a vývozcov príslušných krajín, aby akékoľvek podobné prípady ekonomických ťažkostí identifikovali a Komisiu na ne upozornili. Následne boli usporiadané stretnutia s niekoľkými vládami tretích krajín a/alebo ich vývozcami a približne 50 z nich poskytlo Komisii informácie. Komisia indentifikovala problematické prípady a nedávno boli začaté početné predbežné preskúmania s cieľom poskytnúť k nim prechodné riešenia.

Po druhé, Komisia oznamuje, že je pripravená preskúmať antidumpingové a antisubvenčné opatrenia podľa článku 11 odsek 3 nariadenia (ES) č. 384/69 (3) a článku 19 nariadenia (ES) č. 2026/97 (4), v prípade, že ktorákoľvek zo zúčastnených strán o to požiada a dodá dôkaz o tom, že opatrenia by boli podstatne odlišné, keby boli založené na informáciách so zahrnutím nových členských štátov. V tomto ohľade treba upozorniť, že pri nedostatku takéhoto dôkazu rozšírenie per se nie je dostatočným základom na to, aby bolo začaté preskúmanie. Zúčastnené strany sú vyzvané, aby navštívili internetovú stránku GR pre obchod venovanú ochrane obchodu pri rozšírení (http://europa.eu.int/comm/trade/issues/respectrules/tdi_enlarg/index_en.htm), kde sa nachádzajú ďalšie informácie a podrobnosti o možnostiach konzultácie.

(1) Toto oznámenie, publikované v dvadsiatich úradných jazykoch Európskej Únie, je totožné s oznámením č. 2004/C 91/02, Ú. v. EÚ C 91, 15.4.2004, s. 2).

(2) Česká republika, Estónska republika, Cyperská republika, Lotyšská republika, Litovská republika, Maďarská republika, Maltská republika, Poľská republika, Slovinská republika, Slovenská republika.

(3) Ú. v. ES L 56, 6.3.1996, s. 1. Nariadenie naposledy zmenené a doplnené nariadením Rady (ES) č. 461/2004 (Ú. v. EÚ L 77, 13.3.2004, s. 12).

(4) Ú. v. ES L 288, 21.10.1997, s. 1. Nariadenie naposledy zmenené a doplnené nariadením Rady (ES) č. 461/2004.